  Майя Бывальцева «Шудком» удмурт визьбур клублэн нырысетӥ сезоназ вормиз Ижкарысь «Валамон-Паримон» команда. Кыкетӥ луиз «Кынкорт», куинетӥ — «Кыло-ымо». Йылпумъян шудон ортчиз 14-тӥ толсуре.  Удмурт визьбур клубын 9 командаос, быдэн 6 адямиен, шудӥзы: Ижкарысь «Валамон-Паримон», «Кынкорт», «Кыло-ымо», «Кызьыайсо», «Виквак», «МУшъёс», «Дырыз дыръя», «Кытынкумар» но Дэри ёросысь «Устьыр-табыр». Визьсынан шудонлы кичӧлтон сётӥз удмурт егитъёслэн «Шунды» огазеяськонзы. Солэн соку кивалтӥсез Ольга Тронина юрттэт курыса вазиськиз Удмуртиысь йӧскалык политикая министерствое. «Павел Анатольевич (Павел Орлов — йӧскалык политикая министрлэн нырысетӥ воштӥсез — ред.) шуиз: одно ик кылдытоно, шудоно, лэсьтоно. Ӧвӧл, пе, асьмелэн сыӵе интымы, кытын пӧртэм удысъёсысь адямиос огазе кариськыса удмурт сямен вераськыны быгатозы, малпаськыны удмурт сямен но асьсэлэсь визьзэс сынаны. Сыӵе инты, кудӥз кыскысал ас бордаз, кудӥз толэзьысь толэзе ортчысал, кыӵе ке но аслэсьтыз мылкыдзэ сётысал, аспӧртэмлыко омыр кылдытысал удмурт кылэз кар пушкын кызьы ке но улӟытыны, сётыны улон удмурт кыллы», — валэктӥз элькунысь йӧскалык политикая министерствоысь валтӥсь ӧнерчи Елизавета Ложкина. Солэн верамезъя, юанъёсты дася «Что? Где? Когда?» шудонлэн Удмуртиысь лигаез. Пуштроссыя туж пӧртэмесь луо, соос пӧлын удмурт кылэн, лулчеберетэн, Удмуртиен герӟаськемъёсыз но вань. Валтӥсь татын мугез — удмурт кылын дунне сярысь вераськыны. Соин ик пӧртэм удысъёсысь, пӧртэм калыкъёс сярысь, пӧртэм кунъёс сярысь вераськон ӝутӥське Йӧскалык политикая министерствоысь валтӥсь ӧнерчи Елизавета Ложкина «Шудком» удмурт визьбур клублэн йылпумъян шудонэз «Шудком» удмурт визьбур клублэсь кузьымзэ кылдытӥз «Монами» удмурт дизайн-мастерской. Вашкала дыръя удмуртъёслэн вылэм, пе, Быдӟым книгазы. Отын вань визькылъёс гожъямын вал. «Шудком» удмурт визьбур клублэн пусэз                                                               Фото: Михаил Шустов © https://udmurt.media/«Мифологиез эскерисьёслэн но мукет визьмо адямиослэн верамзыя, удмуртъёслэн пӧйшуръёс пӧлын визьмынызы висъясько вал кый, куака, коӵыш, пуны но гондыр. Ми куакапиез басьтыны малпамы, улэп кадь пӧрмиз, удмурт, яркыт, сьӧд ке но. Со сяна, кулэ вал «60 секунд» но «Что? Где? Когда?» шудонъёслэн тодмет пуссылэсь — тылобурдолэсь — кыдёкын медаз луы шуыса, отын пуссы кучыран луэ», — валэктӥз «Монамилэн» кивалтӥсез Андрей Соловьёв. Вераны кулэ, визьсынанэ пыриськыны мылкыд карись командаос туж капчиен люкаськизы. Таӵе шудонлэн кулэлыкез вань шуыса шӧдӥське. «Кынкорт» командалэн капитанэз, Историяя, кылъя но литературая Удмурт институтысь кивалтӥсьлэсь ужзэ огдырлы быдэсъясь Александр Егоров верамъя, та выллем шудонъёс солы котьку кельшо вал. «Что? Где? Когда?» выллем, ӟучез но вань «60 секунд». Таиз но лэсьтэмын сыӵе ик принципъя. Котьку потэ вал эскереме асме: макем трос тодӥсько, маиз уггес тырмы, мае лыдӟоно тросгес, мае учконо тросгес… Татын учко, кудӥз команда тужгес но визьмоез, нош ми ужаськом бере сыӵе интыын — Историяя, кылъя но литературая Удмурт институтын — ачиз Инмар косӥз кадь пыриськыны таӵе шудонэ, эскерыны ас кужыммес, возьматыны асьмеды», — вераз Егоров. «Кынкорт» команда валэктон утча                                                                        Фото: Михаил Шустов © https://udmurt.media/«Кынкорт» команда «Шудком» клублэн 2 шудоназ вормиз. Нош нырысь ик секытгес вал, шуэ Александр Егоров. «Юанъёс пӧртэм луо, кудӥз ке туж капчи. Сокем капчи но луэ, малпаськыны кутскиськод: уг быгаты со луыны сыӵе капчи, маиз ке но отын вань, дыр. <…> Вал сыӵе юанъёс, кытын чутрак вераны кулэ: кыӵе арын кыӵе ке но ужрад ортчиз, соку тодыны кулэ ни историез. Нош вань сыӵе юанъёс, кытын куддыръя юан пушкын ик ватэмын кыӵе ке но кыл, кудӥз бордысь потэ валэктонэз но. Луо серемес юанъёс но. <…> Кызьы тросэз шуо, та шудонлы дасяськыны уг луы — вань киноосты ноку но уд учкы, вань книгаосты ноку но уд лыдӟы. Огъя эрудициез эскерыны шат», — валэктӥз «Кынкорт» командалэн капитанэз. Александр Егоровлэн верамезъя, таӵе шудон командаезлы туж кельшиз, «азьланяз, оскисько, шумпоттозы на радъясьёс». Радъясьёс — «Шунды» огазеяськон но Удмуртиысь йӧскалык политикая министерство — ӟеч кутсконлэсь куштӥськыны уг малпало. «Одно ик азьланьтыны малпаськомы. <…> Вуоно арын возьмаськомы выль шудӥсьёсты но али шудӥсь командаосты. <…> Малпаськомы, тулыспалысен нош ик радъяськыны кутскозы, озьы ик толэзьысь толэзе», — ивортӥз Елизавета Ложкина. «Шудком» шудыса но шулдыр ортчиз 15 фото Тегъёс: Лулчеберет Ижкар Удмуртия удмуртъёс Шунды йӧскалыкполитикаяминистерство Шудком  